정조 24년
庚申五月二十二日辰時上御誠正閣諸承旨持公事入侍時行左承旨李魯春右承旨徐有聞左副承旨朴崙壽同副承旨曺錫中記事官金啓溫假注書李允謙記事官李存秀洪奭周以次進伏訖上命書傳敎曰穆淸殿碑閣重修之役告完其在重其事之道當有賞典留守金勉柱內下豹皮令賜給監董裨校賞加仍令口傳下批又命書傳敎曰近始聞之知其日供雉鮮之代鷄捧三倍云雉鮮代捧易以一鷄事定式該堂登筵稟處命讀公事魯春讀奏全羅監司金達淳狀啓興陽縣監金熙洛到任事忠淸監司金履永狀啓利仁察訪李光葵到任事靑陽縣監李學彬到任事溫陽郡守林周喆到任事黃海監司徐榮輔狀啓黃州牧使李采到任事京畿監司徐鼎修狀啓楊根郡守兪漢紀到任事平安假都事趙厚鎭狀啓領議政李秉模疏批傳諭事東萊府使金觀柱狀啓倭船出來事黃海監司徐榮輔狀啓鳳山郡鄕校修改時香祝下送事崙壽讀奏慶尙監司申耆啓本咸昌縣民家失火事平安假都事趙厚鎭啓本楚山府反庫事江原監司南公轍啓本田稅米大同裝發事有聞讀奏統制使任嵂狀啓仕滿將官開坐事廣州留守金思穆狀啓還營事義州府尹金箕象狀啓陳奏使一行入柵前進事平安假都事趙厚鎭狀啓陳奏使一行入柵前進事黃海水使李長喆狀啓荒唐船追逐事全羅右水使林載洙狀啓虞候徐益修到防事群山僉使李珍國到防事黃海兵使安橚啓本發兵符傳受事又狀啓到營事黃海監司徐榮輔狀啓左營將豐川府使中軍尹東鎭令該曹付標事錫中讀奏慶尙監司申耆啓本罪人金應聲昌原府到配事忠淸監司金履永啓本罪人鄭觀采海美縣到配事平安假都事趙厚鎭啓本罪人同推開坐事京畿監司徐鼎修狀啓罪人洪者斤世放送事咸鏡監司具㢞啓本罪人李進國前後文案單抄馳啓事廣州留守金思穆啓本已錄啓罪人姜福伊等依前同推事竝命入之又敎曰判付則退院書之也命書榻敎曰黃海中軍仍任新除者他窠收用上曰右相去就知入啓溫承命出魯春曰試講事體自有格例則輪日開試之餘忽不進去以致無端停撤者事甚未安當初不爲進去之照訖講試官所當重勘而本院請推之外無他可施之罰何以爲之乎上曰一竝遞差後改差出可也出擧條仍命書榻敎曰職務相妨學敎授中時帶閣職人及軍色郞廳人改差上曰大臣去就知入有何難事而至今無皁白政院事極爲駭然仍敎奭周曰爾是實注書退坐閤外另飭院隷使之斯速知入奭周承命退出記注官金啓濂進伏上曰右相事慨然矣雖欲更爲傳諭日勢向晩卿則先爲次對詣閤承候諸臣同爲入侍事傳諭賤臣承命誤爲傳論于右議政回奏曰臣敬奉筵敎馳往傳諭于右議政李時秀則以爲臣伏奉筵敎雖萬萬惶悚不敢爲進身之計今方走伏金吾門外以爲胥命之地云矣上曰俄者下敎卽傳諭於左相使之先爲詣閤而坐待移時終不入來固已慮之矣然則以右相所達仍爲史官書啓可也仍命書書啓批答曰知道箚引已過矣胥命又過矣敬禮自敬禮典憲自典憲此等處萬一因此忽彼如後弊何如屈法何慨然之甚不暇他語臨殿已過時而如今東風吸冒甚苦卿其諒此以爲去就事更爲傳諭期於偕入又命書傳敎曰右相往待命所云今則卿等先爲召見以待右相大臣備局堂上引見賤臣承命傳諭與左議政沈煥之藥房提調金載瓚行知敦寧趙尙鎭行上護軍李秉鼎刑曹判書李得臣原任直提學徐鼎修徐龍輔知訓鍊徐有大行護軍申大顯李得濟漢城左尹申大謙藥房副提調閔台爀原任直提學鄭大容禮曹參判李書九兵曹參判李益運原任直閣金勉柱檢校直閣沈象奎直閣金近淳校理金熙采偕入進伏訖煥之等曰近日東風連吹有妨於節宣之方且浹旬齋居聖慕彌篤聖體候若何上曰每年當此時不知何以經過而過齋後則亦如前日樣矣煥之曰寢睡水剌之節亦何如上曰一樣矣連日東風可悶而旣非發穗之時則別無所損於各穀云耶煥之曰似無受損之慮矣煥之曰王大妃殿氣候何如上曰一樣矣煥之曰惠慶宮氣候快復常度乎上曰今幸完合而尙未快復伏悶命次對爲之仍敎曰右相事豈不慨然今則至於胥命之境何如是過引也海西査事徐邁修則廟堂初以自給自蕩論勘而其後備局啓目判付中徐邁修之自給而自蕩雖知其昭脫其間卽亦不過五十步百步云云仍命付處矣右相之所自引者以徐邁修之付處卽緣加分一款而認若同罪倖逭故必欲受而爲罪而然耶初則以散貸事爲引而中間脫空後如例視事及至徐邁修處分後又復如是深引未知何故也煥之曰在右相處義一番箚陳可也而至於胥命則過矣上曰俄於史官書啓批答已言之矣敬禮自敬禮典憲自典憲決不可因此忽彼且以廟堂羞恥言之則卿亦當當之右相何獨過引乎大抵前後道臣之所犯雖非入己與染指卿宰現告回示朝堂揆以事面豈非大可羞恥者乎無論如此如彼此重彼輕旣已現發不可掩覆而置之但當擧措得宜可罪者罪之使之塗人耳目然後可以湔洗廟堂之恥然則彼七十耆社臣送之鐵原者予豈獲已以其法意非予所創行而自有金石之典不可饒屈者也此後事慮無所不到以海西債事廟堂之羞恥莫甚來頭關西事安知無如此之患乎故重臣徐命膺以十萬石加分事付處於海西則今番徐邁修之以數萬兩加分特命付處亦非法外之法也卿試思之徐邁修以唐津倅一蹴到此地位殆過矣而向來吏判通望卿亦思之未熟今番付處之命予則謂曲保重臣也煥之曰聖敎誠然矣仍命書榻敎曰政事當日爲之平安監司下批今日政爲之上曰惠堂趙鎭寬何不入來自然例兼備堂耶煥之曰然矣仍奏曰行大護軍趙鎭寬還差備堂仍察有司之任何如上曰依爲之出擧條敎曰入參於次對事分付啓溫承命分付備局堂上趙鎭寬進伏煥之曰平安監司今當擬薦而徐龍輔趙鎭寬則不可出外其外未知何人之可合矣上曰嚴於守法而謹於奉公者差送則斯過半矣何患無其人乎煥之曰旣有今日政下批之命則臣不敢更事煩陳而第念西路勅行當前迎送之弊有不可不顧矣仍奏曰海西前道臣已蒙分等勘處之典而第聞本營文簿中戊午別需本錢例授適値兩道臣交遞之際帖文則雖出於舊伯而給錢則乃在於新伯矣徐邁修緘答略有差爽邁修只憑償債時節目而爲言追知其事狀之如此而更欲首實無路陳暴云論其本情雖非出於自掩對供之失實難免譴罰而旣在行遣之中更無可論李泰永則始不免循襲之失終不避推諉之嫌雖甚未穩於此一事旣不當着且藩任雖重勅行在邇此時迎送大關民弊合有分揀之道矣上曰依爲之出擧條煥之曰以前平安監司韓用龜擧條中關西民庫事當爲稟處矣上曰我國節目中民庫法意至嚴且重故相李宗城當初定式以爲一年再徵則該邑座首先斬後啓云云我國法意非戎務而有罪者先斬後啓者惟此一款也李宗城當時猶不屬之列邑監司報大綱則近來監司何必新出節目乎第當以當初節目申明嚴飭俾各看作己事撙節用之則豈無嬴餘此則更問於已行監司從後爛商更稟可也上曰吏判今當勉出矣大抵矯時正俗之道卽目下第一義理而丙申以後右賢左戚之義漸多不如古之嘆矣今吏判則以其人器雖若少遜於銓地若其出而爲矯時正俗則此其人也昔司馬公辭樞密向來金文貞爲吏判後決意辭免故畢竟疏批中言及辭樞密三字金文貞之辭樞密雖甚貴矣近日則廉防不如古而處義邊尤過吏判以其兄之見帶時相必欲處義而此則有不然者故相李觀命李健命同時竝行其外亦多已例決不當以兄爲時相弟爲吏判爲引矣蓋前吏判則雖欲恢張朝廷多有嫌避者以是不無偏係之嘆且以老其才惜其人之道不得不許遞今之人誰則曰吾有銓衡人物之才而出而膺命誰則曰吾無鑑識區別之術因而得免乎見今一段俗習遠族雖有戶兵判當路之人爲吏議者不欲行公其所處義決非穩當吏判若體特除之意擺却俗套出而矯洗一世之弊習則豈非朝廷之幸乎卿其申飭使之從速出肅可也煥之曰吏曹判書李晩秀特旨除拜政月已近此時銓任不可久曠申飭行公何如上曰依爲之出擧條煥之曰刑曹判書李得臣以司寇重任致有失職之譏俄於賓廳已有面責而事體所在不可無警勵之道罷職何如上曰依爲之出擧條命大臣就座龍輔曰因廣州儒生李義可上疏獻陵局內樹木犯斫有無及禁護方略自臣曹關問該府矣卽見廣州留守金思穆狀啓則與摘奸史官書啓辭意大體無異儒疏所論十數年來參天大木無一見存等說雖歸爽實而陵寢局內樹木培植事體至重不可專諉之於土性之磽瘠形便之罣礙而一毫疎忽守臣所請環火巢四十餘里之間量度民戶多寡參互民戶疎密里置洞長監考分日巡山輪日換差之論誠爲得宜依所請使之往復陵官撰成節目報于臣曹以爲永久遵行之地奉獻寺重建事創廢之年條無稽造泡之寺刹自在則重建之有害無益誠如守臣所論置之陵官事植松播橡果符前後所報結幕禁樵至登守臣之啓可知其誠心培護而木根新斫之痕旣發於史官摘奸之時則其在重事體之道不可以株數之差少置而不論時任兩陵官竝拿處何如上曰依爲之節目定式使之斯速修啓而如是定式之後一有泛忽當該齋郞隨現重繩守臣亦難免其責矣自今亦當有時時考勤慢之擧至於新斫株數史官書啓雖言之當此別般釐正之時須有別般久任之擧可以另行賞罰時任官員爲先削仕三十日參奉則渠所效誠必有自別於外臣限出六仍其窠計仕待仕滿吏曹草記然後更爲考察能否能則始擬六品職文臣令窠久任不若蔭窠令則令該曹移付他職換定直長窠事分付此擧條及節目令本府精寫揭板齋所可也出擧條上曰右相去就斯速知入有附奏然後當有批答附奏斯速捧入啓溫承命出傳仍卽持入右議政命召及政院啓辭命書批答仍敎曰此批答令政院卽爲書送去就亦卽知入龍輔曰此後日供雉鮮代捧易以一鷄事定式該堂登筵稟處事命下矣日前謹依筵敎取考臣曹及廚院所在謄錄仍又招問膺師漁父及京營貢人則一自戊申定式之後雉則自五月初一日至八月晦日代捧鮮則夏月潦漲之時冬節氷塞之後草記代捧而雉一首代以鷄三首封進鮮亦如之故非節難貿之患獵雉騷擾之弊一擧而兩祛貢人輩擧皆感頌德意安生樂業而今此雉鮮與鷄相代封之命尤是出尋常萬萬之惠澤渠輩莫不感激攢祝不知所言云矣蓋生鷄進排凡有三種名色年久者謂之陳鷄新出者謂之軟鷄非陳非軟者謂之活鷄戊申以後夏節代封之時以軟鷄進排冬節代封之時以活鷄進排而或於自下代用之時亦有陳鷄進排之例顧今代封之擧自雉鮮而爲鷄自三首而爲一首則雖以陳鷄進排在貢人可謂莫大之惠而聖敎實出於正事面及禽獸之意則其在慮遠之道不可不一定其名色俾不得闊狹然後可無點退生弊之端自今爲始無論夏冬凡於代封之時皆以活鷄封進而若或有下屬輩不有定式責納陳鷄之弊則吏隷照法嚴繩不飭之官員施以違制之律又或有不得不陳鷄需用之時則陳鷄一首代活鷄二首計減之意定式施行何如上曰依爲之朔膳物膳代捧之式亦用日供例事一體定式可也出擧條漢豐曰今番齋戒時闕內入直之臣營將官中局別將與哨官雖蒙點下至於把摠則以自該營當次爲之書下事甚重難往復於政院及兵曹而適値齋日變通無路雖不得不擧行此後則決不可仍而爲例故敢此仰達矣上曰卿可謂擧職矣依爲之出擧條命次對先退上曰合啓例不出牌則今日賓對兩司諸臺何不進參各別嚴飭入來傳啓事分付仍命退承史以次退出